KIRJALLINEN KYSYMYS E-2752/00 esittäjä(t): Christopher Heaton-Harris (PPE-DE) komissiolle. Porsaanreiät moottoriajoneuvojen korjauksen verotuksessa.



Virallinen lehti nro 136 E , 08/05/2001 s. 0083 - 0083



KIRJALLINEN KYSYMYS E-2752/00 esittäjä(t): Christopher Heaton-Harris (PPE-DE) komissiolle (1. syyskuuta 2000) Aihe: Porsaanreiät moottoriajoneuvojen korjauksen verotuksessa Olen saanut tietooni, että moottoriajoneuvojen korjaamisen ALV-verotuksessa on porsaanreikiä, jotka ilmenevät siten, että itsenäisten korjaamojen, toisin kuin vakuutusyhtiöiden omistamien, täytyy velottaa arvonlisäveroa työvoimakuluistaan. Kyseinen veroetuus on johtanut siihen, että yhä useammat vakuutusyhtiöt perustavat omia korjaamojaan, mikä koituu yksityisten korjaamojen vahingoksi. Katsooko komissio, että kyseinen ALV-verotuksen erilaisuus loukkaa EU-lainsäädännön tasapuolista kilpailua koskevia määräyksiä? Frederik Bolkesteinin komission puolesta antama yhteinen vastaus kirjallisiin kysymyksiin E-2752/00 ja E-2832/00 (20. lokakuuta 2000) Kun vakuutusyhtiö perustaa oman korjaamonsa asiakkaidensa autoja varten ja korjaukset suorittaa vakuutusyhtiön palveluksessa oleva henkilö, suoritettu työ jää arvonlisäverotuksen ulkopuolelle. Muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24 päivänä heinäkuuta 1973 annetun ensimmäisen neuvoston direktiivin 73/239/ETY(1) 8 artiklan 1 kohdan d alakohdan mukaan vakuutusyhtiön omia teknisiä välineitään käyttäen suorittamat luontoissuoritukset on tiukasti rajoitettava yhtiön tekemiin vakuutussopimuksiin perustuvien suoritusten toteuttamiseen. Silloin kun tällainen toiminta ei johdu vakuutussopimukseen perustuvista velvoitteista tai kun sitä harjoitetaan vakuutusta vailla olevien ulkopuolisten hyväksi, sen harjoittaminen saman oikeushenkilön alaisuudessa kuin vakuutustoiminta on vastoin direktiivin 73/239/ETY 8 artiklan 1 kohdan b alakohdan periaatetta vakuutustoiminnan eriyttämisestä. Toisaalta pitää paikkansa, että jos korjaamo suorittaa samanlaisia palveluja vakuutusyhtiölle, sen on laskutettava työsuorituksestaan arvonlisävero. Korjaamolla on kuitenkin oikeus vähentää kaikkien laite- ja varaosainvestointiensa arvonlisävero, mitä vakuutusyhtiö verosta vapautettuna oikeushenkilönä ei voi tehdä. Panostuotteiden arvonlisäveron vähentämisoikeuden puuttuminen on lisäkustannus, joka on vastapainona sille, että vakuutusyhtiön ei tarvitse maksaa arvonlisäveroa työvoimakustannuksistaan, kun sen omat työntekijät korjaavat autoja. Komissio on tietoinen tästä tilanteesta, joka aiheutuu siitä, että vakuutustoiminta on vapautettu arvonlisäverosta 17 päivänä toukokuuta 1977 annetun kuudennen neuvoston direktiivin 77/388/ETY, jäsenvaltioiden liikevaihtoverolainsäädännön yhdenmukaistamisesta yhteinen arvonlisäverojärjestelmä: yhdenmukainen määräytymisperuste(2), 13 artiklan B kohdan a alakohdan nojalla. Komissio tutkii mahdollisuutta siirtyä vakuutusalalla verovapaudesta verotukseen, mutta sillä ei ole mitään suunnitelmia ryhtyä välittömästi toimenpiteisiin tällä alalla. Kuudennen ALV-direktiivin 6 artiklan 3 kohdan mukaan jäsenvaltiot voivat kuitenkin jo nyt kilpailun vääristymisen estämiseksi rinnastaa vastiketta vastaan suoritettuihin palveluihin verovelvollisen yrityksensä tarpeita varten suorittaman palvelun, jos palvelu toisen verovelvollisen suorittamana ei oikeuttaisi arvonlisäveron täysimääräiseen vähennykseen. On tietenkin Yhdistyneen kuningaskunnan viranomaisten asia arvioida tällaisen menettelyn tarpeellisuus. Jotta sovellettavassa käytännössä ei olisi liiaksi eroja jäsenvaltioiden välillä, tällaisissa tapauksissa on asiasta ensin keskusteltava ALV-komiteassa. (1) EYVL L 228, 16.8.1973. (2) EYVL L 145, 13.6.1977.